นายกรัฐมนตรี เปิดเผย หลายจังหวัดฝนตกเพิ่มขึ้น สถานการณ์น้ำในเขื่อนและอ่างเก็บน้ำหลายแห่งปรับดีขึ้น ยืนยันว่ารัฐบาลติดตามสถานการณ์ทุกวัน เพื่อการช่วยประชาชนอย่างเต็มที่
พลเอก ประยุทธ์ จันทร์โอชา  นายกรัฐมนตรีและรัฐมนตรีว่าการกระทรวงกลาโหม กล่าวถึงสถานการณ์น้ำ ว่า ได้รับรายงานในหลายจังหวัดมีปริมาณฝนตกเพิ่มมากขึ้น ทำให้มีน้ำไหลเข้าเขื่อน เช่น เขื่อนอุบลรัตน์ รวมถึงอ่างเก็บน้ำต่างๆก็มีปริมาณน้ำเพิ่มมากขึ้น และหวังว่าในอนาคตสภาพอากาศต่างๆ ก็จะปรับดีขึ้น        อย่างไรก็ตาม ได้สั่งการ ให้หน่วยงานที่เกี่ยวข้องทั้งสำนักงานนโยบายทรัพยากรน้ำแห่งชาติ หรือ สทนช. กระทรวงเกษตรและสหกรณ์ กระทรวงมหาดไทย และกระทรวงกลาโหมยังคงเข้าไปดูแลประชาชนอย่างเต็มที่ โดยเฉพาะในส่วนของน้ำเพื่อการอุปโภคและบริโภค พร้อมทั้งมีการกำชับว่าพื้นที่ใดมีฝนตกในปริมาณมากเกินที่จะรับปริมาณน้ำไม่ได้ ก็จะต้องพยายามหาพื้นที่แก้มลิงกักเก็บน้ำไว้ใช้ในฤดูกาลหน้า        นายกรัฐมนตรี กล่าวอีกว่า วันนี้จะยังคงต้องระมัดระวังการปลูกพืชและการทำการเกษตร ควบคู่กับการเร่งแก้ไขปัญหาเรื่องน้ำผู้บริโภคและน้ำประปาให้เร็วที่สุด รวมถึงยืนยันว่ารัฐบาลการติดตามสถานการณ์ทุกวัน แต่ทั้งนี้ก็ยังต้องขอความร่วมมือทุกคนทุกฝ่ายได้ร่วมกันประหยัดน้ำ